Nálunk spórolnak a legtöbben lakásra - Már az európai átlag közelében a magyar megtakarítók aránya - Az én pénzem
Már az európai átlag közelében a magyar megtakarítók aránya
Nálunk spórolnak a legtöbben lakásra
2018. január 11. Európai összehasonlításban a magyarok körében a legmagasabb a lakáscélból megtakarítók aránya – állapította meg egy kutatás. A másik véglet az utazás, erre a magyarok takarékoskodnak sokkal kevésbé.
A magyar megtakarítási szokások kevés kivételtől eltekintve megegyeznek az európai jellemvonásokkal – állapította meg 24 országban végzett felmérése alapján az Intrum Justitia. A követeléskezelő cég szerint az egyik ilyen magyar sajátosság, hogy inkább lakásra spórolunk, mint utazásra. Abban is eltérünk az európai átlagtól, hogy hazánkban felülreprezentált a készpénz megtakarítási célú használata a megtakarítási számlák rovására.
A részletes adatok szerint Magyarországon minden negyedik válaszadó rendszeresen tesz félre lakáscélra. A kutatásban szereplő országok átlagaként viszont mindössze 16 százalék jött ki. Míg azonban a nemzetközi adatok szerint 10-ből 4 ember tesz félre utazásra, addig hazánkban ez az arány 25 százalék. De az életkori sajátosságok is erősen befolyásolják a megtakarítási prioritásokat. A 18-34 év közöttiek inkább lakáscélra, esetleg utazásra spórolnak, az idősebb korosztályok azonban a gyerekeiknek, unokáiknak teszik félre pénzüket.
Az Intrum szerint egyébként az előző évekhez képest jelentősen nőtt azok aránya, akik minden hónapban félreraknak egy előre meghatározott összeget. A 2017 novemberében készített kutatás szerint a rendszeresen spóroló magyarok egy év alatt aránya 8 százalékponttal emelkedett, így alig marad el az 57 százalékos európai átlagtól. Életkori eltérés itt is akad: míg a 18-34 évesek között 10-ből 6 magyar rendszeresen megtakarít, addig az 50 évnél idősebbek körében 10-ből 4 megkérdezett tesz félre havonta.
Címkék: megtakarítás, takarékosság, felmérés